What the Hell (երգ, Ավրիլ Լավին)

**«What the Hell»**, կանադացի երգչուհի և երգահան Ավրիլ Լավինի չորրորդ ստուդիական «Goodbye Lullaby» (2011) ալբոմի երգերից մեկը։ Այն թողարկվել է 2011 թվականի հունվարի 10-ին RCA Records լեյբլի կողմից՝ որպես ալբոմի գլխավոր սինգլ։ Երգի պրոդյուսերներն են Մաքս Մարտինը և Շելբեքը, ովքեր նաև համահեղինակել են երգը Լավինի հետ։ Լավինի խոսքով՝ երգն իր անհատական ուղերձն է ազատության մասին։

Թողարկումից հետո «What the Hell» երգը արժանացել է երաժշտական քննադատների դրական գնահատականներին։ Շատերն ընդգծել են երգի վարակիչ բնույթը և այն համեմատել Լավինի 2007 թվականի «Girlfriend» սինգլի հետ։ Երգը մեծ հաջողություն է ունեցել՝ հասնելով առաջին հորիզոնականին Ճապոնիայում, եղել է լավագույն հնգյակում Ասիայում, տասնյակում՝ Եվրոպայում, Ավստրալիայում, Հարավային Ամերիկայում, Մեքսիկայում և Կանադայում, ինչպես նաև լավագույն 20-յակում՝ ԱՄՆ-ում և Մեծ Բրիտանիայում։

Երգի տեսահոլովակը նկարահանվել է Մարկուս Ռաբոյի կողմից, իսկ պրեմիերան կայացել է հունվարի 23-ին։ Լավինը երգը կենդանի կատարել է մի շարք հեռուստածրագրերում, այդ թվում՝ «Dick Clark’s New Year’s Rockin’ Eve», «T4», «The View», «The Tonight Show with Jay Leno», «Britain’s Got Talent» և «Much Music Video Awards» նախագծերում։ Բացի այդ, երգը ներառվել է Լավինի 2011 թվականի «Black Star Tour»-ի համերգացանկում։

## Նախապատմություն
«What the Hell» երգը գրվել է Ավրիլ Լավինի, Մաքս Մարտինի և Շելբեքի կողմից։ Վերջիններս նաև հանդես են եկել որպես երգի պրոդյուսերներ։ Երգը ձայնագրվել է Ստոկհոլմում գտնվող «Մարաթոն» ստուդիայում։ Սա երկրորդ երգն է, որը Լավինը գրել է Մարտինի և Շելբեքի հետ համատեղ։ Նրանց առաջին համագործակցությունը եղել է Միրանդա Քոսգրոուվի «Dancing Crazy» երգը։

2010 թվականի նոյեմբերին Լավինը իր պաշտոնական կայքում գրառում է կատարել այն մասին, որ իր չորրորդ ստուդիական ալբոմի՝ «Goodbye Lullaby»-ի  հետ կապված աշխատանքները ավարտված են արդեն մեկ տարի, սակայն թողարկման ուշացման պատճառը դարձել է ձայնագրման ընկերությունը։ Նույն գրառման մեջ նա հայտնել էր, որ «What the Hell» երգը կլինի ալբոմի առաջին սինգլը։

Երգի պրեմիերան կայացել է 2010 թվականի դեկտեմբերի 31-ին՝ «Dick Clark’s New Year’s Rockin’ Eve» հեռուստաշոուի ընթացքում, որտեղ Լավինը կատարել է նաև «Girlfriend» երգը։ Նա երգը նկարագրել է որպես շատ զվարճալի, աշխույժ ու երեկույթային երգ, ինչպես նաև նշել է, որ տվյալ նախագծի շրջանակում այն առաջին անգամ կատարելը շատ հաջող որոշում էր։

Հաջորդ օրը՝ 2011 թվականի հունվարի 1-ին, «What the Hell» երգը անվճար ներբեռնման համար 48 ժամով հասանելի էր Լավինի պաշտոնական ֆեյսբուքյան էջում։

## Կառուցվածք
«What the Hell» երգը նկարագրվել է որպես «բաբլգամ փոփ-փանք», սինթփոփ և «new-wave» ռոք ժանրերի նմուշ։ Երգը հաճախ համեմատվում է Լավինի 2007 թվականի «Girlfriend» սինգլի հետ։ Այն սկսվում է ռետրո ստեղնաշարային ռիֆով և ձեռքի ծափերով։ Ստեղնաշարային գործիքների օգտագործումը հիշեցնում է ռոք ժանրը և The Hives խումբը։ Երգում նաև առկա են կիթառի հատվածներ։ Երգը կատարվում է լա մաժոր տոնայնությամբ՝ 150 հարված/րոպե տեմպով։ Ավրիլ Լավինի վոկալը սկսվում է F#3-ից և հասնում մինչև F#5։

Չնայած Լավինը երգը նկարագրել է որպես «ընդհանուր ուղերձ՝ անձնական ազատության մասին», քննադատները տարբեր կերպ են մեկնաբանել այն։ «MTV.com»-ից Գիլ Քաուֆմանն այն համարել է «անկախության հայտարարություն նախկին դեռահաս աստղից, որը վերադառնում է բեմ»։ Նա նաև նշել է, որ Լավինի հանրային ամուսնալուծությունը Sum 41 խմբի մենակատար Դերիք Ուիբլիի հետ և ձայնագրող ընկերության հետ ունեցած լարվածությունը կարող են հանդիսանալ երգի հիմնական թեմաները։ «Rolling Stone» ամսագրի խմբագիր Ջոդի Ռոզենը երգը անվանել է «հիմներգ մի աղջկա մասին, որը ուշ է տուն վերադառնում,  փոխում է զուգընկերներին և հոգեբանական վրեժ է լուծում»։ Իսկ «Stereoboard.com»-ից Հիզեր ՄաքԴեյդը քննադատել է այն, որ երգի հիմքում, իբր, ամուսնալուծության թեմա է․ Նրա խոսքով՝ այդքան կենսախինդ և աշխույժ երգի դեպքում դժվար է պատկերացնել, որ թեման ամուսնալուծությունն է։ «Frost Magazine»-ից Հոլի Թոմասը ենթադրել է, որ Լավինը «սիրո պակաս է զգում նրանից, ում իսկապես սիրում է»։ Լավինն իր երգն նմաեցրել է իր հին փոփ-ռոք աշխատանքներին՝ այն համարելով ալբոմի «ամենափոփ երգը» և միաժամանակ՝ «ամենաքիչ անձնականը»։

## Կոմերցիոն կատարումներ
«What the Hell» երգը ԱՄՆ-ում՝ «Billboard Hot 100» հիթ-շքերթում իր դեբյուտը կատարել է 2011 թվականի հունվարի 19-ին՝ գրավելով 13-րդ հորիզոնականը, իսկ «Billboard Hot Digital Songs» չարթում՝ 6-րդ տեղը (ավելի քան 166,000 թվային վաճառքներով)։ Հաջորդ շաբաթ երգը իր դիրքը կորցրել է՝ հասնելով համապատասխանաբար 31-րդ և 22-րդ հորիզոնականներին և վաճառելով 77,000 օրինակ։ Երրորդ շաբաթվա ընթացքում երգը բարձրացել է մինչև 24-րդ հորիզոնական «Billboard Hot 100»-ում և 13-րդ՝ թվային երգերի ցանկում։ Չորրորդ շաբաթվա ընթացքում այն հասել է 23-րդ հորիզոնականին, իսկ հինգերորդ շաբաթվա վերջում գրանցել է իր ամենաբարձր՝ 11-րդ հորիզոնականը։
Կանադայի «Hot 100» հիթ-շքերթում երգը իր նորամուտը կատարել է է 8-րդ հորիզոնականով, իսկ «Canada’s Digital Songs» ցանկում՝ 4-րդ տեղով և 16,000 ներբեռնմամբ։ Սինգլը դարձել է Լավինի երրորդ լավագույն մեկնարկը «Girlfriend» և «Keep Holding On» երգերից հետո։ Երգը նաև հասել է ռադիոհիթերի «Radio Songs» ցանկում 27-րդ տեղին՝ Լավինի «When You’re Gone» (2007) երգից հետո առաջին անգամ։ Ավելի ուշ այն իջել է մինչև 34-րդ հորիզոնական, դառնալով նրա ամենաշատ ռադիոյում հնչած երգը «Girlfriend»-ից հետո։ 2015 թվականի սեպտեմբերի դրությամբ ԱՄՆ-ում «What the Hell» երգից վաճառվել է մոտ 2.1 միլիոն թվային օրինակ։

### Գովասանքներ

## Կենդանի կատարումներ
Ավրիլ Լավինը «What the Hell» երգը բազմիցս կատարել է համերգներում։ Առաջին անգամ երգը հնչել է «Dick Clark's New Year's Rockin' Eve» հեռուստահաղորդման ժամանակ՝ 2010 թվականի դեկտեմբերի 31-ին։ 2011 թվականի փետրվարի 15-ին Լավինը կատարել է երգը «Daybreak»-ում (Միացյալ Թագավորություն), իսկ մարտի 14-ին՝ «T4», «BBC Radio 1», «The View», «Jimmy Kimmel Live!», «Walmart Soundcheck» և «The Tonight Show with Jay Leno» հաղորդումներում։ Մարտի 31-ին երգը հնչել է «Sunrise»-ում, իսկ հունիսի 19-ին՝ Կանադայի «Much Music Video Awards» մրցանակաբաշխության ժամանակ։ 2011 թվականի հունիսի 1-ին Լավինը կատարել է «What the Hell»-ը «Britain's Got Talent» շոուի հինգերորդ եթերաշրջանում՝«Smile» երգի հետ միասին։

## Տեսահոլովակ
«What the Hell» երգի տեսահոլովակը նկարահանվել է 2010 թվականի դեկտեմբերին Լոս Անջելեսում։ Տեսահոլովակը սկսվում է այն տեսարանով, որտեղ Լավինը  պառկած է անկողնում իր սիրելիի՝ Սփենսեր Հիլի մարմնավորած կերպարի կողքին։ Նա վեր է կենում, ցողում է իր երկու օծանելիքներից՝ «Black Star» և «Forbidden Rose», ապա փակում է սիրեցյալին զգեստապահարանի ներսում և դուրս գալիս տնից։ Նա քայլում է փողոցով և տաքսի գողանում։ Սիրեցյալը սկսում է հետապնդել նրան հեծանիվով։ Տաքսին բախվում է մեկ այլ մեքենայի, իսկ Լավինը դուրս է գալիս և կանգ է առնում՝ մի խումբ տղամարդկանց հետ բասկետբոլ խաղալու։ Սիրեցյալը նրան գտնում է, և Լավինը փախչում է դեպի մի վինտաժ հագուստի խանութ, որտեղ ներկայացված է նրա «Abbey Dawn» հավաքածուն։ Տեսահոլովակում կարճ ժամանակով հայտնվում է նաև Լավինի մայրը՝ որպես խանութի աշխատակից։ Լավինը սկսում է վերցնել տարբեր հագուստներ՝ հիմնականում «Abbey Dawn» բրենդի, փոխում է զգեստը և գնում դեպի համերգային բեմ։ Լավինը սպասում է իր սիրեցյալին միջանցքում և երգում է կապակցող հատվածը նրան նայելով։ Այնուհետև վազում է դեպի բեմ և կատարում երգի վերջին կրկներգը իր խմբի հետ։ Նա նետվում է դեպի ամբոխը  և գտնում է իր սիրեցյալին ամբոխում։ Տեսահոլովակը ավարտվում է նրանով, որ Լավինը կրկին պառկած է անկողնում իր սիրեցյալի հետ և տեսախցիկին նայելով աչքով է տալիս։

Տեսահոլովակը նկարահանվել է Մարկուս Ռաբոյի կողմից 3D ձևաչափով։ Հեռուստատեսային պրեմիերան տեղի է ունեցել 2011 թվականի հունվարի 23-ին՝ ABC Family-ով և Մեծ Բրիտանիայի 4Music երաժշտական ալիքով։ MTV-ից Մավուս Զիգբեն գրել է. «Ավրիլ Լավինը պաշտոնապես վերադարձել է, և եթե դատենք նրա նոր տեսահոլովակից («What the Hell»), նա դեռ լի է այն փոփ-փանք էներգիայով, որը նրան գրեթե տասնամյակ առաջ դարձրել է սուպերսթար»։

## Երգերի ցանկ
***Թվային ներբեռնում**
#«What the Hell» &nbsp;– 3:39

***CD սինգլ**
#"What the Hell" (Հիմնական տարբերակ)&nbsp;– 3:39
#"What the Hell" (Գործիքային)&nbsp;– 3:39

***CD սինգլ (Ճապոնիա)**
#"What the Hell" &nbsp;– 3:39
#"Alice" (Ընդլայնված տարբերակ)&nbsp;– 5:00
#"What the Hell" (Գործիքային)&nbsp;– 3:39

## Կրեդիտներ և անձնակազմ
* Երգի հեղինակներ – Ավրիլ Լավին, Մաքս Մարտին, Շելբեք
* Պրոդյուսինգ և ձայնագրում – Մաքս Մարտին, Շելբեք
* Հնչյունային օպերատոր – Մայքլ Իլբերտ
* Միքսինգ – Սերբան Գենեա
* Միքս ինժեներ – Ջոն Հեյնս
* Միքս ինժեների օգնական – Թիմ Ռոբերթս
* Հիմնական և բեք վոկալ – Ավրիլ Լավին
* Հարվածային գործիքներ, կիթառ, բաս – Շելբեք
* Ստեղնաշարային գործիքներ – Մաքս Մարտին

Տվյալները վերցված են «What the Hell» CD սինգլի գրքույկից։

## Հիթ-շքերթներ

### Շաբաթական հիթ-շքերթներ

### Տարեվերջյան հիթ-շքերթներ

## Հավաստագրեր և վաճառքներ

## Թողարկման պատմություն

## Ծանոթագրություններ

## Արտաքին հղումներ
* Official website

Կատեգորիա:2011 երգեր
Կատեգորիա:2011 սինգլներ
Կատեգորիա:Սինգլներ այբբենական կարգով
Կատեգորիա:Փոփ երգեր